RESOLUCIÓN do 25 de setembro de 2008 pola que se abre o prazo de presentación de solicitudes para que os traballadores autónomos poidan tramitar as axudas para a compra de ordenadores persoais a través das entidades colaboradoras coa Consellería de Innovación e Industria, e se procede á publicidade da relación das devanditas entidades colaboradoras seleccionadas ao abeiro da Orde do 26 de xuño de 2008 (procedemento administrativo IN533A, publicado no Diario Oficial de Galicia número 129, do 4 de xullo).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 08/10/2008

A Dirección Xeral de Promoción Industrial e da Sociedade da Información, como órgano instrutor do procedemento administrativo establecido na citada orde reguladora, revisou as solicitudes presentadas ao abeiro da devandita orde, e procedeu á publicación dos requirimentos de emenda de documentación das solicitudes presentadas, así como á apertura de trámite de audiencia a determinados interesados, mediante a Resolución do 22 de agosto de 2008 (publicada no DOG nº 167, do 29 de agosto). Na citada resolución concedíaselles aos solicitantes un prazo de dez días hábiles para que emendasen a falta ou achegasen os documentos preceptivos ou, de ser o caso, respondesen ao trámite de audiencia.
Unha vez concluído o prazo de emenda e de audiencia, e revisada a documentación achegada polos solicitantes, por proposta da Dirección Xeral de Promoción Industrial e da Sociedade da Información, o conselleiro de Innovación e Industria, con data do 19 de setembro de 2008, ditou as resolucións en que se identifican as entidades colaboradoras seleccionadas e as non seleccionadas ao abeiro da Orde do 26 de xuño de 2008.
Segundo o establecido no artigo 10 da devandita orde, para acceder á condición de entidades colaboradoras, as entidades seleccionadas favorablemente deben asinar un convenio de colaboración coa Consellería de Innovación e Industria para acadar a condición de entidade colaboradora, con suxeición ao disposto na Lei 9/2007, do 13 de xuño, de subvencións de Galicia, así como na Lei 38/2003, do 17 de novembro, xeral de subvencións.
Con data do 24 de setembro de 2008, procedeuse á sinatura dos devanditos convenios de colaboración coas entidades colaboradoras que figuran no anexo Relación de entidades colaboradoras seleccionadas, entidades que colaborarán coa Consellería de Innovación e Industria na xestión das axudas aos traballadores autónomos para o acceso á sociedade da información.
O inicio das actuacións previstas neste réxime de axudas está suxeito ao disposto no artigo 11 da Orde do 26 de xuño de 2008, no que se recolle que o prazo de presentación das solicitudes de axuda no ano 2008 quedará aberto desde o día seguinte ao da publicación desta relación de entidades colaboradoras, e permanecerá aberto ata o 10 de novembro de 2008, ou ata que se esgote o crédito orzamentario.
Así mesmo, tanto o artigo 4 como o 11 recollen as condicións para a participación de novas entidades colaboradoras no ano 2009, así como o proceso para a apertura dun novo prazo de solicitudes de axuda para os traballadores autónomos unha vez rematado o período habilitado no ano 2008.
Na súa virtude,
RESOLVO:
1. Ordenar a apertura do prazo de presentación de solicitudes para que os traballadores autónomos poidan tramitar as axudas para a compra de ordenadores persoais a través das entidades colaboradoras coa Consellería de Innovación e Industria, a partir do día seguinte ao da publicación desta resolución no Diario Oficial de Galicia.
Faise indicación expresa, segundo o disposto no artigo 6 das bases reguladoras da Orde do 26 de xuño de 2008, de que para ser beneficiario se deberá tramitar a solicitude exclusivamente a través de calquera das entidades colaboradoras seleccionadas para este réxime de axudas, polo que os interesados deberán dirixirse ás devanditas entidades colaboradoras.
2. Ordenar a publicación no Diario Oficial de Galicia da relación de entidades asinantes do convenio de colaboración coa Consellería de Innovación e Industria, segundo o establecido na orde de 26 de xuño de 2008, onde os traballadores autónomos poderán tramitar integramente a súa solicitude de axuda. Esta relación xúntase como anexo - Relación de entidades colaboradoras seleccionadas desta resolución.
Faise indicación expresa de que as entidades colaboradoras, segundo o disposto no artigo 14 - Obrigas específicas de publicidade da orde de 26 de xuño de 2008, deben dispor na sua páxina web de información suficiente dirixida aos seus clientes sobre o alcance deste réxime de axudas.
As entidades solicitantes que non aparezan no citado anexo deberán entender que non foron seleccionadas pola Consellería de Innovación e Industria, por incumprimento dalgún dos requisitos establecidos. Tanto as entidades seleccionadas como as non seleccionadas poderán obter información detallada das circunstancias que recaen na súa solicitude accedendo directamente ao taboleiro electrónico dispoñible na páxina web da Consellería de Innovación e Industria, no enderezo
http://xunta.es/apps/axudas/login.do?cod_cons=IN&cod_proc=533A.
O acceso ao dito enderezo tamén pode facerse por navegación desde o enderezo da internet
http://www.conselleriaiei.org
, seleccionando a Oficina virtual, para a continuación acceder á aplicación Internet Expres, e dentro desta, escollendo o procedemento IN533A. Para o acceso ao contido do Taboleiro electrónico cada solicitante deberá introducir o código electrónico facilitado por esta dirección xeral, o que garante a intimidade do acceso á información.
3. Informar de que, en caso de dúbida, dificultades técnicas ou necesidade de máis información, as entidades colaboradoras poderán dirixirse á Dirección Xeral de Promoción Industrial e da Sociedade da Información, a través dos teléfonos 981 95 74 56 ou 981 54 55 83, do número de fax 981 54 47 06, do enderezo de correo electrónico axudas.dxpisi@xunta.es, ou presencialmente. Nesta dirección xeral tamén se disporá dun taboleiro físico convencional onde poderá accederse en formato papel á información particularizada para cada unha das entidades presentadas, o que garante a igualdade no proceso de notificación para todos os solicitantes nun procedemento selectivo, e mesmo para aqueles que non obtiveron un código electrónico na súa solicitude ao non seguir as indicacións e medios de axuda para a obtención dos formularios normalizados previstos na orde reguladora.
Santiago de Compostela, 25 de setembro de 2008.
P.D. (Orde 31-1-2006, DOG nº 24, do 3 de febreiro)
Emilio Nogueira Moure
Secretario xeral da Consellería de Innovación
e Industria
Ver referencia pdf "19500D004P049.PDF"